Surxondaryodan topilgan tangalar Mirzo Ulug`bek davriga oidligi tasdiqlandi

Avvalroq, Surxondaryo viloyati Sariosiyo tumanidagi Alisher Navoiy mahallasida yashovchi fuqarolar To`palang daryosi qirg`og`idan juda ko`p mis tangalar topib olgani haqida xabar qilingan edi. 
Ayni paytda mazkur tangalar Mirzo Ulug`bek davriga oidligi tasdiqlandi. Bu haqda "darakchi.uz"ga Turizm va madaniy meros vazirligi matbuot xizmati xabar bermoqda. 
Ma`lum qilinishicha, 3 mart kuni Vazirlar Mahkamasi Madaniy meros inspeksiyasi, Bosh prokuratura, Madaniy meros agentligi, Termiz arxeologiya muzeyi, O`zbekiston davlat san`at muzeyi vakillari tomonidan mahalliy aholidan 512 dona mis tangalar belgilangan tartibda olinib, Termiz shahridagi Arxeologiya muzeyi fondiga topshirilgan.
Shuningdek, 9 mart kuni Surxondaryo viloyat hokimligi, viloyat prokuraturasi va viloyat ichki ishlar xodimlari tashabbusi bilan o`tkazilgan o`rganish davomida qo`shimcha ravishda 620 dona mis tanga va 1 dona shaxmat donasi mahalliy aholidan tegishli tartibda olinib, termiz arxeologiya muzeyi fondiga topshirilishi ta`minlandi.
Hozirda TERMIZ ARXEOLOGIYa MUZEYI tomonidan keng ko`lamli arxeologik qidiruv-tekshiruv ishlari olib borilmoqda.
Termiz arxeologiya muzeyi maxsus ekspedisiyasi joriy yilning 9 mart sanasidan e`tiboran hududda arxeologik qidiruv-tekshiruv va qazishma ishlarini olib borishmoqda. Dastlabki kun (9 mart) noqulay ob-havo sharoiti tufayli ekspedisiya 4 dona tanga topishga muvaffaq bo`lishdi. Bugun, 10 mart sanasidan arxeologik ishlar jarayonida esa o`nlab Mirzo Ulug`bek zarb ettirgan mis tangalar topildi.
Arxeologik olimlarning dastlabki xulosasiga ko`ra, ushbu ashyolar Mirzo Ulug`bek hukmronligi (XV asr) davrida zarb etilgan pul tangalarining shu kunga qadar topilgan eng katta va yaxshi saqlangan madaniy meros xazinasi hisoblanadi.